Nõukogu määrus (EÜ) nr 2166/1999,

8. oktoober 1999,

millega kehtestatakse üksikasjalikud eeskirjad määruse (EÜ) nr 2494/95 rakendamiseks tervishoiu-, haridus- ja sotsiaalkaitsesektori toodete tarbijahindade harmoneeritud indeksis käsitlemise miinimumstandardite kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse 23. oktoobri 1995. aasta määrust (EÜ) nr 2494/95 tarbijahindade harmoneeritud indeksite kohta, [1] eriti selle artiklit 4 ja artikli 5 lõiget 3,

võttes arvesse komisjoni ettepanekut,

olles nõu pidanud Euroopa Keskpangaga [2]

ning arvestades, et:

(1) määruse (EÜ) nr 2494/95 artikli 5 lõike 1 punkti b kohaselt peab iga liikmesriik koostama tarbijahindade harmoneeritud indeksi (THHI) alates 1997. aasta jaanuari indeksist;

(2) komisjoni määruses (EÜ) nr 1749/96 [3] määratletakse THHI katvusena need kaubad ja teenused, mis sisalduvad leibkondade lõplikes rahalistes tarbimiskulutustes; tervishoiu-, haridus- ja sotsiaalkaitsesektori kaubad ja teenused on osa THHI katvusest; leibkondade lõplike rahaliste tarbimiskulutuste alla kuuluvad ka institutsioonleibkondades elavate üksikisikute tehtud kulutused ja need tuleks rühmitada komisjoni määruses (EÜ) nr 2214/96 [4] sätestatud COICOP/THHI liigituse kohaselt;

(3) komisjoni määruse (EÜ) nr 1749/96, eelkõige selle artikli 3 ja lisa Ia kohaselt tuleks katvust tervishoiu-, haridus- ja sotsiaalkaitsesektoris laiendada 1999. aasta detsembris ja see laienemine peaks jõustuma alates 2000. aasta jaanuari indeksist, kusjuures kaasaarvamise meetodite üksikasjad tuleks piiritleda raammääruse (EÜ) nr 2494/95 artiklis 14 ettenähtud korras, samas korras tuleks piiritleda ka haiglateenuste ning kodudes, vanadekodudes ja puudega inimeste hooldekodudes osutatavate sotsiaalkaitseteenuste kaasaarvamise ajakava;

(4) tervishoiu-, haridus- ja sotsiaalkaitsesektori kaupu ja teenuseid on võimalik THHIs käsitleda väga erinevalt; selliste kaupade ja teenuste puhul on vaja ühtlustatud meetodeid tagamaks, et saadavad THHId vastavad määruse (EÜ) nr 2494/95 artiklis 4 ettenähtud võrreldavusnõuetele;

(5) tervishoiu-, haridus- ja sotsiaalkaitsesektori kaupu ja teenuseid käsitletakse 1995. aasta Euroopa rahvamajanduse arvepidamise süsteemi (ESA) määratluste kohaselt, mis on ette nähtud nõukogu määruses (EÜ) nr 2223/96; [5]

(6) statistikaprogrammi komitee (SPK) ei ole oma esimehe määratud tähtaja jooksul oma arvamust esitanud; sel juhul peab komisjon määruse (EÜ) nr 2494/95 artikli 14 lõikes 2 ettenähtud korras esitama nõukogule viivitamata ettepaneku võetavate meetmete kohta,

ON VASTU VÕTNUD KÄESOLEVA MÄÄRUSE:

Artikkel 1

Eesmärk

Käesoleva määruse eesmärk on kehtestada miinimumstandardid tervishoiu-, haridus- ja sotsiaalkaitsesektori kaupade ja teenuste käsitlemiseks tarbijahindade harmoneeritud indeksites, edaspidi "THHId", et tagada nende usaldusväärsus ja asjakohasus ning vastavus määruse (EÜ) nr 2494/95 artiklis 4 ettenähtud võrreldavusnõuetele.

Artikkel 2

Mõiste

1. "Hüvitised" on riigiasutuste, sotsiaalkindlustusasutuste või leibkondi teenindavate mittetulundusühingute maksed leibkondadele, mis tehakse otse pärast selliste eraldi piiritletud kaupade ja teenuste oste, mille eest alguses on maksnud leibkonnad.

2. Nõuded, mis kindlustusseltsid leibkondadele välja maksavad, ei ole hüvitised.

3. Muid makseid või mahahindlusi, mida riigiasutused, sotsiaalkindlustusasutused või leibkondi teenindavad mittetulundusühingud teevad leibkondadele leibkondade kulutuste vähendamiseks, nagu üürnike eluasemetoetused või haiguse, puude või kõrgeealiste sugulaste hooldamisega seotud toetused või õpilaste stipendiumid, käsitatakse rahaliste sotsiaaltoetustena. Neid käsitletakse leibkondade saadavate tulusiiretena ja need ei ole hüvitised.

Artikkel 3

Katvus

1. Tervishoiu-, haridus- ja sotsiaalkaitsesektori kaubad ja teenused, mis põhjustavad leibkondadele lõplikke rahalisi tarbimiskulutusi, arvatakse THHIsse ja rühmitatakse komisjoni määruses (EÜ) nr 2214/96 ettenähtud COICOP/THHI liigituse kohaselt.

2. Kõik tervishoiu-, haridus- ja sotsiaalkaitsesektori kaupade ja teenuste pakkujad, nagu riigi- ja eraasutused, leibkondi teenindavad mittetulundusühingud ja füüsilisest isikust ettevõtjad, arvatakse THHIsse sõltumata nende õiguslikust seisundist. Välja on arvatud sellised üksikisikud või üksikisikute rühmad, kes toodavad kaupu ja muid teenuseid peale finantsteenuste üksnes enda lõppkasutuseks.

3. COICOP/THHI kohaselt hõlmab jaotis "Haridus" (10. jaotis) üksnes haridusteenuseid. Kui haridusteenuste, õppevahendite ja hariduse abiteenuste eest makstakse koondhind, eraldatakse selle osad ja liigitatakse asjakohastesse COICOP/THHI klassidesse. Kui sellist koondhinda ei saa lahutada asjakohaste osade hindadeks, liigitatakse koondhind COICOP/THHI 10. jaotisse.

4. Piiripealsed juhtumid koolieelsete haridusteenuste ja sotsiaalkaitsesse kuuluvate lapsehoidmisteenuste, nagu lapsehoidjate, lastesõimede ja lasteaedade vahel liigitatakse COICOP/THHI 10. jaotisse, kui laps on vastuvõtmisel vähemalt kolmeaastane ja tegevuseks on kavakindel juhendamine koolilaadses keskkonnas, mis on mõeldud kodukeskkonnast koolikeskkonda ülemineku hõlbustamiseks. Kui peaeesmärk ei ole siiski kasvatus, vaid abistamine ja toetamine lapse hoidmisel, tuleks asjakohane teenus liigitada COICOP/THHI klassi 12.4.0.

5. Kui haiglad pakuvad statsionaarsetele patsientidele lisaks COICOP/THHI klassis 06.3 määratletud põhiteenustele muid kaupu või teenuseid eraldi tasu eest, ei liigitata viimaseid mitte klassi 06.3.0, vaid asjakohastesse COICOP/THHI klassidesse.

Artikkel 4

Hinnad

1. Asjakohased THHI osaindeksid arvutatakse muude osaindeksite puhul kasutatava Laspeyres'i tüüpi valemiga. Osaindeksid peaksid kajastama hinnamuutusi, mis põhinevad alus- või vaatlusajavahemikul leibkonna tarbimusharjumuste ja tarbijate koosseisu säilitamiseks tehtud kulutuste muutustel.

2. a) THHIs kasutatavad tervishoiu-, haridus- ja sotsiaalkaitsesektori kaupade ja teenuste ostuhinnad on tarbijate makstud summad, millest on maha arvatud hüvitised.

b) Ostuhindade muutused, mis kajastavad muutusi nende määramiseks kasutatavates eeskirjades, esitatakse THHIs hinnamuutustena.

c) Kui ostuhinnad on seotud indeksiga, esitatakse indeksimuutustest tulenevad muutused THHIs hinnamuutustena.

d) Ostuhindade muutused, mis tulenevad muutustest ostjate tuludes, esitatakse THHIs hinnamuutustena.

3. Kvaliteedimuutuste korral tuleks hindu käsitleda tunnusjoonte muutumisel kohaldatavate eeskirjade, eelkõige komisjoni määruse (EÜ) nr 1749/96 artikli 5 kohaseid kvaliteedikohandusi käsitlevate eeskirjade kohaselt.

4. Kui tervishoiu-, haridus- ja sotsiaalkaitsesektori kaupu ja teenuseid pakutakse tarbijatele tasuta ja hiljem nõutakse sisse tegelik hind, kajastatakse THHIs muutust nullist tegeliku hinnani ja vastupidi.

5. Kui tervishoiu-, haridus- ja sotsiaalkaitsesektori kaupu ja teenuseid pakutakse tarbijale koos muude kaupade ja teenustega tasuta ja hiljem nõutakse sisse eraldi hind, kajastatakse muutust THHIs.

6. Vajaduse korral kohaldatakse komisjoni määruse (EÜ) nr 2646/98 [6] artiklis 5 sätestatud hinnaloendeid käsitlevat korda mutatis mutandis.

Artikkel 5

Alusandmed

Alusandmeteks on kõik tervishoiu-, haridus- ja sotsiaalkaitsesektori kaupade ja teenuste ostuhinnad ja nende koostisosad ning kaalud, mis kajastavad nende kaupade või teenuste tarbimistaset, -hetke ja -struktuuri sõltuvalt hindu määravatest sotsiaal-majanduslikest teguritest.

Artikkel 6

Teabeallikad

1. Liikmesriigid arvutavad asjakohased THHI osaindeksid artiklis 3 määratletud alusandmete põhjal.

2. Sellised statistilised üksused nagu riigiasutused, sotsiaalkindlustusasutused ja leibkondi teenindavad mittetulundusühingud, kelle poole liikmesriigid pöörduvad koostöö tegemiseks hinnateabe kogumisel või esitamisel, on kohustatud andma õigeid ja täielikke andmeid siis, kui neid nõutakse, ja võimaldama ametliku statistika koostamise eest vastutavatel organisatsioonidel ja asutustel nõudmise korral hankida võrreldavusnõuete täitmise ja THHI osaindeksite kvaliteedi hindamiseks piisavalt üksikasjalikku teavet.

Artikkel 7

Võrreldavus

Võrreldavad on THHId, mis on koostatud käesoleva määruse artiklites 4 ja 5 kirjeldatud menetluse või muude menetluste abil, mille tulemuseks on indeks, mis ühe aasta jooksul järjekindlalt ei erine keskmiselt rohkem kui kümnendikprotsendi võrra nendesamade menetluste abil koostatud eelmise aasta indeksist.

Artikkel 8

Kvaliteedikontroll

1. Liikmesriigid edastavad komisjonile (Eurostat) teavet tervishoiu-, haridus- ja sotsiaalkaitsesektori kaupade ja teenuste käsitlemiseks koostatud menetluste kohta, kui need menetlused erinevad käesoleva määruse artiklites 4 ja 5 piiritletutest, tehes seda enne nende kasutamist.

2. Samuti edastavad liikmesriigid komisjonile (Eurostat) nõudmise korral piisavalt teavet, et hinnata käesoleva määruse artiklites 4 ja 5 ettenähtud menetluste toimimist. Selle hindamise tulemused kantakse aruannetesse, mis komisjon peab nõukogule esitama nõukogu määruse (EÜ) nr 1687/98 artikli 2 ja nõukogu määruse (EÜ) nr 1688/98 artikli 2 kohaselt.

Artikkel 9

Rakendamine

Käesoleva määruse sätteid rakendatakse liikmesriikides 1999. aasta detsembris ja need jõustuvad alates 2000. aasta jaanuari indeksist, välja arvatud järgmised klassid, mille suhtes neid rakendatakse 2000. aasta detsembris ja need jõustuvad alates 2001. aasta jaanuari indeksist:

a) haiglateenused (COICOP/THHI klass 06.3);

b) sellised kodus osutatavad sotsiaalkaitseteenused nagu kodu puhastamine, toitlustus ja puudega isikute vedu (COICOP/THHI klassi 12.4.0 osa);

c) vanadekodud, puudega inimeste hooldekodud (COICOP/THHI klassi 12.4.0 osa).

Artikkel 10

Jõustumine

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 8. oktoober 1999

Nõukogu nimel

eesistuja

S. Niinistö

[1] EÜT L 257, 27.10.1995, lk 1.

[2] Arvamus on esitatud 24. augustil 1999.

[3] EÜT L 229, 10.9.1996, lk 3. Määrust on muudetud nõukogu määrustega (EÜ) nr 1687/98 (EÜT L 214, 31.7.1998, lk 12) ja (EÜ) nr 1688/98 (EÜT L 214, 31.7.1998, lk 23).

[4] EÜT L 296, 21.11.1996, lk 8. Määrust on viimati muudetud määrusega (EÜ) nr 1749/1999 (EÜT L 214, 13.8.1999, lk 1).

[5] EÜT L 310, 30.11.1996, lk 1. Määrust on muudetud määrusega (EÜ) nr 448/98 (EÜT L 58, 27.2.1998, lk 1).

[6] EÜT L 335, 10.12.1998, lk 30.

--------------------------------------------------